NaiveNeuron/SloPal huggingface dataset:
Baška, Jaroslav, poslanec NR SR (2018-11-29):
Ďakujem veľmi pekne za slovo. Pán poslanec, toto naozaj nie je žiadny kompakt, ktorý sme, ktorému sme uznesenie schvaľovali pred malou chvíľou. Nie je to o žiadnych ekonomických migrantoch. Je to o nedostatku pracovnej sily, ktorá chýba na Slovensku, chýba slovenským firmám, slovenským spoločnostiam. Aj to skrátené legislatívne konanie je odôvodnené tým, že naozaj vznikajú potom hospodárske straty, pretože to HDP nemôže rásť bez týchto ľudí, ktorí sem prídu na Slovensko naozaj pracovať na tieto voľné pracovné miesta. A ja som rád, že takýmto spôsobom nám minister v tejto novele zjednodušuje prísun takýchto ľudí, ktorí sem idú pracovať, ktorí sem idú za prácou na chýbajúce miesta. Nie sú to žiadni ekonomickí migranti. Spomínal pán minister aj vo svojom slove, že; a spomínal Trenčín napríklad. Najnižšia nezamestnanosť na Slovensku je v okrese Trenčín, 1,9 percenta. Naozaj tie firmy na Považí nemajú už koho zamestnávať. Radi by sme zamestnávali Slovákov, radi by zamestnávali Slovákov, ale proste tých ľudí momentálne to Slovensko a tie firmy, ktoré sú na Slovensku, nemajú. Nie je ich dostatok a ja som veľmi rád, že minister prichádza teraz práve s takýmto zjednodušením celého toho procesu. Ešte raz hovorím, nie je to o žiadnych ekonomických migrantoch, o ľuďoch, ktorí by tu mali žiť z tohto nášho sociálneho systému, ale sú to ľudia, ktorí sem prichádzajú tvoriť HDP Slovenska. A veľmi rád; aj môj predchodca pán poslanec Paška povedal, že napríklad aj v Trenčianskom kraji máme najviac žiakov v systéme duálneho vzdelávania, ale stále je to málo. Proste tieto zmeny, ktoré sú v systéme duálneho vzdelávania, trvajú určité roky, obdobie. Len teraz vyšli prví žiaci zo škôl, ktorí sa učia pre konkrétne firmy. A to bude určité obdobie trvať. A ja som rád, že takýto zákon tu je teraz na stole v parlamente.
Bugár, Béla, podpredseda NR SR (2016-11-23):
Končím rozpravu, ale zároveň dovoľte mi pokračovať s tým, s čím som začal. My sme sa dohodli na poslaneckom grémiu, páni poslanci, že vaši vás neinformujú, to, za to nemôžme, že vy ste nezaradený poslanec, že nemáte informácie, za to nekritizujte vládnu koalíciu, prepáčte. Včera na grémiu sme sa takto dohodli. Nikto – ani, ani napríklad to, čo pred chvíľočkou pán poslanec Poliačik otvoril – nikto to tak neotvoril. To znamená že, ak chcete normálny vzťah, tak, samozrejme, treba na grémiu to otvoriť. Možnože sa dohodneme, možnože nie. (Potlesk.) Takže pristúpime k hlasovaniu o tlači 334. (Hlasovanie o návrhu na zmeny v zložení výborov Národnej rady Slovenskej republiky a stálych delegácií Národnej rady Slovenskej republiky , tlač 334.) Nech sa páči, prezentujme sa a hlasujme. (Hlasovanie.) Prítomných 138 poslancov, za 136, proti 1, nehlasoval 1. Konštatujem, že tieto zaradenia poslancov do výborov sme schválili. Ešte predtým, aby sme pokračovali teda v druhom čítaní o predchádzajúcom bode, dovoľte mi na balkóne privítať zo Strednej odbornej školy obchodu a služieb žiakov, študentov z Dolného Kubína. Buďte vítaní. Potlesk. Takže budeme pokračovať v druhom čítaní o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov a v znení neskorších predpisov, ktorým sa mení napríklad a dopĺňa zákon č. 580/2004 Z. z. o zdravotnom poistení alebo zákon č. 95/2002 Z. z. o poisťovníctve (tlač 258). (Ruch v sále.) Prosím pána ministra financií Petra Kažimíra, aby teda zaujal svoje miesto a takisto aj..., vidíme, takisto pána poslanca Adamčíka, ktorý je spravodajcom. Medzitým, samozrejme, dávam slovo k procedurálnym návrhom. Najprv pani poslankyňa Dubačová. (Rokovanie o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov , tlač 258.)
Kollár, Boris, predseda NR SR (2023-03-28):
Prosím, prezentujme sa a hlasujeme. (Hlasovanie.) Prítomných 135, za 70, proti žiadny, zdržalo sa 57, 8 nehlasovalo. Uvedený návrh sme schválili.
Danko, Andrej, predseda NR SR (2017-06-14):
Ďakujem. Dávam slovo spravodajcovi, ktorého určil navrhnutý gestorský výbor pre obranu a bezpečnosť, poslancovi Jozefovi Bučekovi. Nech sa páči, pán poslanec.
Drobný, Stanislav, poslanec NR SR (2016-11-29):
Vážený predsedajúci, vážené panie poslankyne, vážení páni poslanci, prečo práve 50-tisíc členov registrovaných cirkví? Ako dospeli predkladatelia tohto zákona k tomuto číslu? Všeobecná časť dôvodovej správy je veľmi strohá a vôbec sa nezaoberá tým, prečo by práve limit 50-tisíc členov registrovaných cirkví malo eliminovať špekulatívne registrácie. Počet obyvateľov Slovenskej republiky je približne 5 426-tisíc, pričom veriacich hlásiacich sa k registrovaným cirkvám a náboženským spoločnostiam je približne 4 076-tisíc obyvateľov, teda 75 % celkovej populácie Slovenska. Z toho vyplýva, že už v podstate ani nie je priestor pre ďalšie cirkvi a náboženské spoločnosti, a to aj vzhľadom na možnosti štátneho rozpočtu. Pokiaľ chceme mať istotu, že nebude dochádzať k špekuláciám pri dnes už ustálenom počte cirkví a náboženských spoločností, mali by sme pristúpiť k požiadavke ustálenej na 250-tisíc členov pri registrácii. Podotýkam, že dnes máme na Slovensku registrovaných 18 cirkví a náboženských spoločenstiev. Dávam do pozornosti, že tri najväčšie registrované cirkvi a náboženské spoločnosti sú Rímskokatolícka cirkev v Slovenskej republike s počtom veriacich 3 347-tisíc. Evanjelická cirkev augsburského vyznania na Slovensku s počtom veriacich 316-tisíc, Gréckokatolícka cirkev na Slovensku s počtom veriacich 206-tisíc. Z predkladaného pozmeňovacieho návrhu vyplýva, že po jeho prijatí by pravdepodobne žiadna ďalšia cirkev už nemala šancu sa stať štátom uznávanou cirkvou a poberať tak príspevky od štátu na svoju činnosť. Možno teoreticky ešte tá moslimská, teda za predpokladu, že by Slovenská republika odovzdala svoje zvrchované právo riadiť migračné toky na svojom území do Bruselu. Aj to len teoreticky, lebo prakticky by po plnej realizácii týchto plánov neziskových mimovládnych organizácií a Bruselu štát s vysokou pravdepodobnosťou skrachoval a následne upadol do chaosu. To by už potom neboli financované ani teraz štátom uznané cirkvi. Prijatím tohto návrhu by sme vyslali signál, že nebude také ľahké pre ďalšiu cirkev získať príspevky zo štátneho rozpočtu. Cirkvám, ktoré sú dnes štátom uznané, uznanie ani príspevky týmto neberieme. Požiadali o uznanie v dobe, kedy vo verejných zdrojoch bola priaznivejšia situácia, ako je dnes. Všetci, dúfam, vieme, ako vyzerá súčasné hospodárenie štátu. Naozaj nie je tu priestor na potencionálne výdavky tohto typu. Budeme radi, ak na budúci rok neskolabuje slovenské zdravotníctvo. Mimovládky a nimi ovládaní politici, médiá budú iste kričať do sveta, že poslanci Ľudovej strany Naše Slovensko podporujú 250-tisícovú hranicu registrácie, pretože cítia nevraživosť voči islamu. Nie je to pravda. Opakujem, nie je to pravda, že by strana niekoho odsudzovala alebo prechovávala nevraživosť k ľuďom pre ich vieru a presvedčenie. Pravdou ale naďalej zostáva, že vždy budeme ctiť a zachovávať kresťanské tradície a v duchu odkazu našich predkov bojovať o to, aby občania mohli slobodne kresťanskú vieru vyznávať, podľa nej žiť, ako aj verejne pôsobiť. Ďakujem za pozornosť.
Vlčan, Samuel, minister pôdohospodárstva a rozvoja vidieka SR (2022-06-28):
Pán poslanec Kuffa, budem rád, keď sa zapojíte do odbornej diskusie prípravy tohto zákona. Možnože ste nepostihli, je už dávno zverejnený legislatívny zámer. My v najbližších mesiacoch predstavíme paragrafované znenie toho zákona a verím, že keď sa s ním oboznámite, budete jeden z tých poslancov a verím, že ich bude väčšina v parlamente, ktorí ho podporia, lebo my chceme predovšetkým v prvom období aktívne vyhľadávať vlastníkov len tam, kde sa jednoducho vlastníci nenájdu, tak táto pôda prejde na štát práve preto, aby sa mohli realizovať prvky zelenej a modrej infraštruktúry a, samozrejme, ak by aj za, celý proces bude trvať minimálne 10 rokov a kebyže sa ale v budúcnosti niekto nájde, ja neviem, o dva, o tri roky a preukáže, že je novonájdený dedič, tak, samozrejme, ten návrh už vo svojom legislatívnom zámere počíta s tým, že všetci takíto novoobjavení dediči budú odškodnení v zmysle platného práva. Ďakujem.
Tóth, Tibor, poslanec NR SR (2011-07-12):
Pán predsedajúci, dajte hlasovať o pozmeňujúcom a doplňujúcom návrhu pána poslanca Jozefa Kollára.
Laššáková, Jana, podpredsedníčka NR SR (2013-12-10):
Pani podpredsedníčka Jurinová, nech sa páči.
Hrnčiar, Andrej, podpredseda NR SR (2016-04-20):
Ďakujem, končím možnosť nahlásiť sa s faktickými poznámkami. S faktickými poznámkami sa nahlásili piati páni poslanci. Nech sa páči, pán poslanec.
Bugár, Béla, podpredseda NR SR (2017-05-18):
Ďakujem. Vážené panie poslankyne, páni poslanci, máme 30 sekúnd, to už nemá význam ani si prečítať otázku. Takže končím tento bod programu. Ďakujem aj členom vlády, ktorí odpovedali teda na jednotlivé otázky. Budeme pokračovať písomnými odpoveďami na interpelácie a potom interpeláciami poslancov. Otváram teda bod písomné odpovede členov vlády na interpelácie poslancov Národnej rady Slovenskej republiky písomne podané do 6. apríla 2017 (tlač 487). Z dôvodu prehľadnosti prosím poslancov, ktorí poprípade sa prihlásia do tohto bodu, teda do rozpravy, aby pri svojom vystúpení uviedli číslo, pod ktorým sa odpoveď člena vlády k tlači 487 nachádza. V prípade nespokojnosti s odpoveďou uviesť, či žiadajú, aby Národná rada hlasovala o ich nespokojnosti s odpoveďou. Takže otváram rozpravu. Do rozpravy som dostal písomnú prihlášku len pani poslankyne Grausovej. Pýtam sa, či sa hlási ešte niekto ústne do rozpravy. Nie. Pani poslankyňa Grausová, nech sa páči, ako jediná. (Rokovanie o písomných odpovediach členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky , tlač 487.)
Šeliga, Juraj, podpredseda NR SR (2021-05-03):
Pán poslanec Borguľa, nech sa páči.
P. Hrušovský, predseda NR SR: (2004-01-22):
(Hlasovanie.) 136 prítomných, 94 za návrh, 3 proti, 38 sa zdržalo, 1 nehlasoval. Návrh sme schválili. Ďakujem, pán poslanec. Teraz by som vás prosil, aby ste uvádzali návrhy k vládnemu návrhu zákona o dani z pridanej hodnoty . Nech sa páči.
Pelegrini, Peter, poslanec NR SR (2011-09-14):
Ďakujem pekne pani poslankyni Laššákovej, že podporila to vystúpenie a ten pozmeňujúci návrh a že sa tým zaoberali na ústavnoprávnom výbore. A, pán kolega Pado, ja si to veľmi dobre pamätám a v tomto vám trochu budem oponovať, pretože čo sa týka zákona o elektronických komunikáciách a prístupu k týmto údajom ja som bol minimálne takisto iniciatívny ako vládny poslanec vtedy, aby sme zvrátili tú snahu silových zložiek aj napriek tomu, že som bol súčasťou koalície. A keďže sme našli vtedy spoločnú reč všetci spolu, tak sme bojovali za dobrú vec. A bolo jedno, či sme boli z opozície alebo z koalície. A dúfam, že to tak bude aj teraz. Ja som preto aj vyzdvihol pozmeňujúci návrh pána poslanca Přidala, koaličného, a snažil som sa nehovoriť vo svojom vystúpení vôbec o vládnej koalícii a opozícii, ale o snahe silových zložiek, pretože tie silové zložky túto snahu majú vždy, či za nás, či za vás, a my sme povinní naozaj chrániť to súkromie občanov, pretože tu nejde o súkromie naše, ale naozaj o súkromie všetkých občanov. Takže ja pevne verím, že tak ako sme v tom období vedeli spolu zabojovať pri takejto technickej veci, ktorá má hlavu aj pätu, tak dúfam, že nájdeme aspoň pár poslancov aj u vás vo vládnej koalícii, aby sme zachovali minimálne tú úroveň ochrany osobných citlivých údajov občanov Slovenskej republiky, ako je tomu doteraz. A ja ďakujem za konštruktívny prístup aj minule, keď sme takúto otázku spolu riešili. Ďakujem.
Matovič, Igor, poslanec NR SR (2013-09-17):
Pán premiér, aj keď tu nie ste, ja viem, že počúvate, alebo minimálne dostanete nejakú napísanú zvodku, mňa ste sklamal tým svojím vystúpením. Očakával som hromy, blesky a priznám sa, že úplne som strácal pozornosť a nejak ste boli málo oduševnený, ale myslím si, že je to práve tou nervozitou. Aj nervozitou a možno pocitom strachu, že, áno, teraz zrazu tú auru, ktorú ste si okolo seba budovali, ako Jánošíka, ktorý bohatým berie a chudobným dáva, že zrazu teraz to môže byť po tých dlhých rokoch v politike narušené a zrazu niekto ukáže holého Fica. A toto bolo z vás cítiť aj vtedy, keď ste do TA3 išli bez diskutéra, nič iné, len strach z toho, že vás odhalia. To, ako ste skákali do reči človeku, ktorý sa vás pýtal legitímne otázky, redaktor, keď ste tam nemali oponenta, a vždy, keď ste videli, že tá otázka je nepríjemná, ste ho zahltili svojím bla-bla-bla, je nič iné len strach. Strach je aj to, že teraz ste zbabelo odišli, a je nedôstojné a hanebné od vás ako od premiéra, ktorý si neváži trojdelenie moci a doslova prikázal svojim poslancom, aby sa zdvihli a odišli odtiaľto. Vy ste premiér a zodpovedáte sa parlamentu. Vy parlamentu ani svojim poslancom nemáte čo rozkazovať. Oni, jasné, by vás poslúchli aj bez slov. Ale prosím vás, nedehonestujte svojich ľudí až takto hlboko.
Grendel, Gábor, podpredseda NR SR (2023-05-10):
Ďakujem. Evidujem. Dávam slovo spoločnému spravodajcovi z výboru pre hospodárske záležitosti pánovi poslancovi Petrovi Vonsovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru.
Laurenčík, Milan, podpredseda NR SR (2020-09-23):
Pán poslanec Stanislav Mizík.
Číž, Miroslav, podpredseda NR SR (2015-02-06):
Pán poslanec Bublavý.
Blanár, Juraj, podpredseda NR SR (2021-10-19):
Ďakujem, pani spravodajkyňa. Otváram všeobecnú rozpravu. Do rozpravy som obdržal jedinú písomnú prihlášku. Za poslanecký klub je poverený pán poslanec Rastislav Schlosár ako jediný, ktorému teda udeľujem zároveň slovo. Máte tridsať minút, váš limit na vystúpenie. Nech sa páči.
Sárközy, Irén, poslankyňa NR SR (2017-02-01):
Vážený pán predsedajúci, dovoľte mi, prosím, ako určenej spravodajkyni výboru predniesť spoločnú správu výborov Národnej rady o prerokovaní vládneho návrhu zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov. Výbor Národnej rady Slovenskej republiky pre financie a rozpočet ako gestorský výbor podáva Národnej túto spoločnú správu výborov o prerokovaní vyššie uvedeného vládneho návrhu zákona: Národná rada uznesením č. 336 z 23. novembra 2016 pridelila vládny návrh zákona na prerokovanie týmto výborom: výboru pre financie a rozpočet a ústavnoprávnemu výboru. Určila zároveň výbor pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch. Poslanci Národnej rady, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. K predmetnému vládnemu návrhu zákona zaujali výbory tieto stanoviská: odporúčanie pre Národnú radu návrh schváliť – výbor pre financie a rozpočet aj ústavnoprávny výbor. Z uznesení výborov uvedených v III. bode tejto spoločnej správy vyplývajú pozmeňujúce a doplňujúce návrhy uvedené pod bodom IV spoločnej správy. Gestorský výbor odporúča o návrhoch výboru, ktoré sú uvedené v spoločnej správe, hlasovať takto: o bodoch spoločnej správy č.1 až 10 hlasovať spoločne s návrhom gestorského výboru schváliť. Gestorský výbor na základe stanovísk výborov odporúča Národnej rade predmetný vládny návrh zákona schváliť v znení pozmeňujúcich a doplňujúcich návrhov uvedených v spoločnej správe. Spoločná správa výborov bola schválená uznesením gestorského výboru č. 128 z 30. januára 2017. Týmto uznesením výbor zároveň mňa poveril ako spoločnú spravodajkyňu, aby som na schôdzi Národnej rady pri rokovaní o predmetnom vládnom návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku. Ďakujem, pán predsedajúci, skončila som, otvorte, prosím, rozpravu.
Hrušovský, Pavol, podpredseda NR SR (2011-07-12):
S faktickými poznámkami na vystúpenie pána poslanca traja páni poslanci, posledný pán poslanec Bublavý. Končím možnosť ďalších prihlášok s faktickými poznámkami. Nech sa páči, pán poslanec Droba.
Droba, Juraj, poslanec NR SR (2017-06-16):
Vážený pán kolega, ďakujem za váš príspevok. Ja s tým duchom vášho návrhu nemôžem nesúhlasiť. Myslím si, že je to absolútne férová a legitímna požiadavka, aby všetky parlamentné strany boli proporčne reprezentované aj v diskusných reláciách celoštátnej televízie. Môj možno recept, ako by ste mohli dosiahnuť stav, ktorý je aj pre vás prijateľný, je dištancovať sa od všetkých xenofóbnych, fašistických, rasistických a iných výrokov vašich predstaviteľov, ktoré doteraz zazneli a ktoré, vedenie vašej strany sa od nich nikdy nedištancovalo. Ja by som rád aj veril, že vaša strana možno má záujem o slušnú a normálnu politiku, možno trošku viac národne orientovanú, ako je mne sympatické, ale s tým viem žiť, samozrejme, to je vaše právo. Ale nikdy od vás nezaznelo dištancovanie sa od výrokov, ktoré boli za hranicou zákona a ktoré hanobili rasu, skupinu obyvateľstva alebo náboženské presvedčenie. Takže toľko, ďakujem. (Potlesk.)
Bugár, Béla, podpredseda NR SR (2011-04-01):
Pán poslanec Jarjabek.
Kolesík, Andrej, poslanec NR SR (2013-06-25):
Ďakujem, pán predseda. Teraz pristúpime k hlasovaniu o návrhoch z rozpravy. Dajte, prosím, hlasovať o návrhu pána poslanca Miškova.
Hlina, Alojz, poslanec NR SR (2013-02-08):
Ďakujem. Ja len chcem na konci vyakcentovať to, čo asi malo byť nejakým záverom, že, dobre, môžeme hovoriť o politických dôvodoch, kokakole, ochrannej známke na neviem čo. Tak poslanecké splachujú tak, ako ich splachujú. Ale je to podľa mňa až cynické práve kvôli tým dôvodom, o ktorých som hovoril. Ale ten paradox je v tom, že tu bol vládny návrh zákona, ktorý riešil dosť významným spôsobom alebo mohol riešiť túto problematiku alebo pomôcť tejto problematike. A ja si dovolím tvrdiť, že návrh zákona sem prišiel kvôli energoloby. Tu Rómovia nelobolovali za to, aby rýchlo rastúce dreviny bolo uľahčené pestovať. Ale to je ten paradox, že tí tvorcovia, tí, čo za to možno berú aj peniaze, čo niekde sedia, kde sa kúri v tejto zime, tak ani nevedeli, že tento zákon s Rómami alebo so sociálne vylúčenými spoločenstvami súvisí. To ma na tom zaráža, ako potom vlastne chcú robiť plnohodnotnú reformu, keď toto mohla byť jedna z kľúčových vecí, z kľúčových agend a oni o tom ani nevedeli, netušili ani o tom, že takýto zákon sa tohto môže týkať, ako tým ľuďom prípadne pomôcť respektíve čiastočne to riešiť. To ma zaráža.
Danko, Andrej, predseda NR SR (2017-04-06):
Pani poslankyňa Verešová.
Blanár, Juraj, podpredseda NR SR (2023-06-13):
Pán poslanec Galek, môžete reagovať na faktické poznámky.
J. Slabý, poslanec: (2007-10-25):
Ešte na okraj, je mi jasné, že ste zrejme múdrejšia ako všetci v Európskej únii, kde v rámci spoločnej poľnohospodárskej politiky je dotačná politika pre poľnohospodárov istým základom rozvoja vidieka, ale vám je, samozrejme, rozvoj vidieka na Slovensku, zamestnanosť ľudí a potravinová sebestačnosť Slovenska absolútne ľahostajná. Len jedna rečnícka otázka, lebo zrejme tu nebudete mať priestor odpovedať. V mene koho tieto nehorázne teórie hlásate a za čo to robíte? U nás sa tomu hovorí judášsky groš. Ďakujem. (Potlesk.)
Bugár, Béla, podpredseda NR SR (2018-06-21):
Ďalej v rozprave vystúpi pán poslanec Budaj.
Hort, Milan, podpredseda NR SR (2010-10-13):
Pán poslanec Brocka, nech sa páči.
Figeľ, Ján, podpredseda NR SR (2014-10-22):
Na vystúpenie pána poslanca je jedna faktická poznámka. Nech sa páči, Eva Hufková.
Ledecký, Vladimír, poslanec NR SR (2022-05-06):
... aby už na budúci rok by vlastne mali ísť do dôchodku ako 58-roční, majú odpracovaných tých, majú odpracovaných tých 40 rokov a sa im vypočíta dôchodok, ale on keď bude na tom dôchodku napr. jeden rok a sa... a si rozmyslí, že potom už bude pokračovať ďalej, tak jemu sa nanovo neprepočíta ten dôchodok, jak nadobudne ten dôchodkový vek, to je o šesť rokov, ale pôjde mu z toho, bude mať len prerušený ten dôchodok a za tých šesť rokov ten koeficient priemernej mzdy, predpokladám, že sa výrazne zvýši, a vlastne aj keď, aj keď ten dôchodok poberal iba rok, tak bude oproti tým klasickým dôchodcom diskriminovaný v tom, v tom výpočte, a tam sú také dve riešenia. Prvé riešenie je, že buď na to dôrazne tých ľudí upozorniť, že je to tak, aby, aby, aby tam nenabehli, alebo druhé riešenie, čo je veľmi oveľa podľa mňa výhodnejšie pre všetkých aj spravodlivejšie, je to, zaviesť systém naozaj, že keď na tom predčasnom dôchodku bude to krátke obdobie, aby sa mu ten dôchodok nanovo vypočítaval, keď príde už naozaj ten jeho dôchodkový vek. Takže to je taká moja výhrada alebo taký návrh, na čo by sme sa mali dôslednejšie pozrieť. Ďakujem veľmi pekne.
A. Belousovová, podpredsedníčka NR SR: (2009-04-22):
Teraz dávam slovo spravodajcovi, ktorého určil navrhnutý gestorský výbor pre verejnú správu a regionálny rozvoj, pánovi poslancovi Pavlovi Gogovi, nech sa páči.
Hargaš, Ján, poslanec NR SR (2023-12-14):
Ďakujem za slovo, pán predsedajúci. Taktiež ďakujem môjmu predrečníkovi za jeho príspevok. Taktiež by som rád pozdravil všetkých kolegov a kolegyne v sále na dnešnom rokovaní. Som rád, že aj váš príspevok potvrdil, že pokračujeme v nastolenom trende tejto debaty o dôležitom zákone ku, ku konsolidácii. Koniec koncov potvrdzuje to aj počet faktických poznámok. Rád by som sa venoval tomu, čo ste hovorili, že vláda má pri tvorbe rozpočtu na jednej strane ružové okuliare, na druhej strane nám tu pán minister v rozprave sám povedal, že sme na Titanicu a na gréckej ceste, čiže to je podľa mňa taký trochu nesúlad týchto dvoch myšlienok, takže tam, kde sa nám to hodí, tam si dáme trochu optimistický predpoklad, a tam, kde sa nám to hodí, tak zase tvrdíme, že sme na Titanicu. Tak ktoré z toho to je, lebo očakávať svetlé zajtrajšky, a zároveň tvrdiť, že sme na Titanicu, tak to dohromady nejak, nejak nejde. A chcem sa pristaviť pri jednej veci, ktorú ste spomínali, a to je ten nepomer medzi získavaním zdrojov od ľudí a získavaním zdrojov vo verejnej správe. Ja som to hovoril aj vo svojom príspevku v rámci rozpravy, keď som napočítal všetky tie opatrenia, ktoré dohromady dávajú 1,9 mld. v tomto balíčku a veľmi benevolentne, naozaj som bol veľmi férový a, by som povedal, že až, až optimistický smerom ku vláde, som napočítal tie, ktoré šetria na spotrebe štátu, verzus tie, ktoré šetria na spotrebe ľudí alebo zaťažujú ľudí, tak mi to vychádza 294 mil. úspor v rámci štátu verzus 1,6 mld. úspor na ľuďoch, 15 % verzus 84 %. Takže, obrazne povedané, ak si máme utiahnuť päť dierok na opasku, tak vláda hovorí, že utiahne si jednu dierku a my ľudia si máme utiahnuť ďalšie štyri. Ďakujem pekne.
P. Hrušovský, predseda NR SR: (2003-02-25):
Prosím, prezentujme sa a hlasujme. (Hlasovanie.) Prítomných je 117 poslancov, za návrh 82, proti 13, zdržalo sa 21, nehlasoval 1. Konštatujem, že návrh sme schválili. Ďakujem pánovi poslancovi Abelovskému. Pána ministra prosím, aby zostal na mieste navrhovateľa. Pán poslanec Husár. S. Husár, poslanec: Pán predseda, požiadal by som o vysvetlenie, prečo prebehlo hlasovanie tak, ako prebehlo. V legislatívnom procese o postúpení návrhu nehlasujeme na základe pozmeňujúceho návrhu poslanca, ale pretože to tak ukladá rokovací poriadok. Pred záverečným hlasovaním o postúpení návrhu sa malo predovšetkým hlasovať o procedurálnych a pozmeňujúcich návrhoch, ktoré tu boli prednesené, či už zo strany jedného, druhého alebo tretieho vystupujúceho. Ale tento proces, ktorý prebehol, absolútne nechápem, pretože si ho neviem dať dohromady s rokovacím poriadkom.
Laššáková, Jana, podpredsedníčka NR SR (2014-06-26):
Ďakujem, pán podpredseda vlády. V poradí štvrtú otázku položil pán poslanec Marián Kéry podpredsedovi vlády a ministrovi financií Slovenskej republiky Petrovi Kažimírovi a otázka znie: „Vážený pán minister, inštitút finančnej politiky dospel k záveru, že verejné zdroje môžu byť vyššie o 290 mil. euro. Môžete nám prezradiť priority použitia uvedených zdrojov?“ Nech sa páči, pán podpredseda vlády, poprosím vás o odpoveď, ako aj o oznámenie ukončenia odpovede.
M. Záhumenský, poslanec: (2008-10-30):
Ďakujem.
Verešová, Anna, poslankyňa NR SR (2019-09-24):
Ďakujem za slovo. Kolega Vašečka, Richard, už sú tu projekty, ktoré sú, sú také osvetové, informatívne aj pre mužov, ktorými jasne muži dávajú najavo, že chcú stáť na strane ženy a na strane toho počatého dieťaťa, napríklad Gól za život, kiež by ich bolo ešte viac, vyzývam všetkých mužov, v tomto očakávame naozaj ich pomoc. Pani Grausová, ja som hlasovala proti tomu, aby bol váš návrh stiahnutý, lebo si myslím, že máte právo takéto návrhy predkladať. A vy, nehlasovalo sa o vašom zákone. A čo sa týka pána Kotlebu, vyhli ste sa, vyhli ste sa tomu slovu rómske deti, aj rómske deti, toto nebolo ospravedlnenie za nenávistné výroky vašich sympatizantov a členov. Ospravedlnenie je normálne ospravedlnenie. Ospravedlňujem sa za výroky našich sympatizantov a členov za to, že spochybňovali následky nacistického režimu, a ospravedlňujem sa za nenávistné výroky voči Rómom, že sme ich nazývali – alebo niektorí členovia a sympatizanti – ako asociálnymi parazitmi.
Mihál, Jozef, podpredseda vlády a minister práce, sociálnych vecí a rodiny SR (2011-05-18):
Vážený pán predseda, vážené panie poslankyne, vážení páni poslanci, milí hostia, vládny návrh zákona, ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa predkladá za účelom transpozície smernice Európskeho parlamentu a Rady 2009/52/ES, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov. Vládnym návrhom zákona sa navrhuje doplnenie doterajšej právnej úpravy nelegálnej práce a nelegálneho zamestnávania o nelegálne zamestnávanie štátnych príslušníkov tretích krajín, ktorí sa neoprávnene zdržiavajú na území Slovenskej republiky, pričom sa navrhuje zaviesť povinnosť zamestnávateľov, ktorí nelegálne zamestnávajú štátnych príslušníkov tretích krajín, zaplatiť okrem administratívnej pokuty aj ďalšie dodatočné taxatívne ustanovené platby. Ďalej ustanoviť podmienky prechodu zodpovednosti zamestnávateľa za zaplatenie administratívnej pokuty a ustanovených dodatočných platieb na ďalšie vymedzené osoby podieľajúce sa na predmetnej dodávke práce, tovaru alebo poskytovaní služieb. A ďalej presunúť kompetencie Ústredia práce, sociálnych vecí a rodiny a úradov práce, sociálnych vecí a rodiny v oblasti kontroly nelegálnej práce a nelegálneho zamestnávania len na inšpektoráty práce. S cieľom naplnenia ustanovení smernice 2009/52/ES sa navrhuje úprava ďalších súvisiacich zákonov. Vládnym návrhom zákona sa tiež transponuje smernica Rady 2009/50/ES o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania novelou zákona o pobyte cudzincov a novelou zákona o službách zamestnanosti. Smernica 2009/50/ES zavádza vydávanie modrých kariet pre vysokokvalifikovaných cudzincov z tretích krajín, ktoré majú uľahčiť ich pobyt a prístup na trh práce v rámci Európskej únie. Ďakujem za pozornosť.
Přidal, Alojz, poslanec NR SR (2015-05-19):
Pán predseda, ja mám predsa len návrh, aby sme o zákone pána Martvoňa a Brixiho o ochrane spotrebiteľa hlasovali teraz, pretože do 11.00 hod. do zajtra môžu rôzne firmy namontovať stovky, ba tisícky kazítok. (Smiech v sále.) A keď ste presvedčený (potlesk), že tomu treba zabrániť, tak tomu seknime hneď teraz. (Smiech v sále a potlesk.)
Grendel, Gábor, podpredseda NR SR (2021-11-11):
S reakciou na faktické poznámky pani poslankyňa Vaľová.
Čellár, Miroslav, poslanec NR SR (2024-09-26):
Ústavnoprávny výbor bude v pondelok o štrnástej.
Halúz, Milan, poslanec NR SR (2014-10-15):
Ďakujem, pani predsedajúca. Dajte, prosím, hlasovať o návrhu zákona ako celku v znení schválených pozmeňujúcich a doplňujúcich návrhov.
Bugár, Béla, podpredseda NR SR (2018-06-20):
Nech sa páči, prezentujme sa a hlasujme. (Hlasovanie.) Prítomných 136 poslancov, za 129, proti 2, zdržalo sa 5 poslancov. Konštatujem, že návrh bol schválený. Vyhlasujem prestávku do 11.30, budeme potom pokračovať ďalšími bodmi podľa schváleného programu. (Krátka pauza.)
Šimečka, Michal, podpredseda NR SR (2024-06-27):
Ďakujem. Pán Mažgút nemá doplňujúcu otázku, takže ideme ďalej. Otázka od pána Hazuchu, to je č. 5, je totožná. Pán Hazucha má doplňujúcu otázku? (Reakcia z pléna.) Je to otázka na vojenskú základňu NATO. Nie je doplňujúca otázka. To isté pani poslankyňa Plevíková. Nemá. V tom prípade ideme na otázku č. 7 tiež od pani poslankyni Plevíkovej a tá otázka znie nasledovne: „Vážený pán predseda vlády, podľa Aktualít dochádza k cenzúre v denníku Pravda a môže za to ako vždy vláda. Nebola náhodou cenzúra, keď tieto denníky odmietli zverejňovať komentáre Roberta Fica?“ Pán minister.
Podmanický, Ján, poslanec NR SR (2019-09-18):
Ďakujem za slovo. V rozprave vystúpil s procedurálnym návrhom pán poslanec Galek, ktorý navrhol nepokračovať v rokovaní o návrhu zákona, takže budeme hlasovať najskôr o jeho procedurálnom návrhu.
Pellegrini, Peter, podpredseda NR SR (2020-04-23):
Nech sa páči, máte už plný čas.
Zmajkovičová, Renáta, podpredsedníčka NR SR (2013-10-30):
Dávam slovo spravodajcovi, ktorého určil navrhnutý gestorský výbor pre zdravotníctvo, poslancovi Škripekovi. Nech sa páči, pán poslanec.
Bugár, Béla, podpredseda NR SR (2016-11-23):
Prezentujme sa a hlasujme. (Hlasovanie.) Prítomných 143 poslancov, za 79, proti 34, zdržalo sa 30 poslancov. Sme v treťom čítaní , preto otváram rozpravu v rámci tohto čítania a pýtam sa, či má niekto záujem sa prihlásiť do rozpravy. Nie. Vyhlasujem rozpravu za skončenú. Pán poslanec, záverečné hlasovanie.
Pažinková, Monika, predsedníčka Úradu pre dohľad nad zdravotnou starostlivosťou (2014-12-04):
Dobrý deň. Vážená pani predsedajúca, vážené pani poslankyne, vážení páni poslanci, v súlade so zákonom 581/2004 Z. z. o zdravotných poisťovniach, dohľade nad zdravotnou starostlivosťou Úrad pre dohľad nad zdravotnou starostlivosťou predkladá návrh rozpočtu Národnej rade Slovenskej republiky na schválenie. Návrh rozpočtu bol v súlade so zákonom 581/2004 Z. z. prerokovaný správnou radou a schválený dozornou radou uznesením č. 89/2014 24. 7. 2014. V súvislosti s harmonogramom prípravy návrhu rozpočtu verejnej správy na roky 2015 až 2017 úrad návrh rozpočtu postúpil na medzirezortné pripomienkové konanie. Ministerstvo financií Slovenskej republiky uplatnilo zásadnú pripomienku na úpravu rozpočtu úradu na základe aktuálnej makroekonomickej prognózy a prognózy daňových príjmov Inštitútu finančnej politiky Ministerstva financií Slovenskej republiky na roky 2015 až 2017. Predložený návrh rozpočtu úradu je zostavený na základe revidovaných ukazovateľov Ministerstva financií Slovenskej republiky. Vláda Slovenskej republiky prerokovala návrh rozpočtu 15. 10. 2014 a prijala k nemu uznesenie 513/2014. Návrh bol prerokovaný a schválený vo výbore pre financie a rozpočet a pre zdravotníctvo. Celkové príjmy rozpočtu úradu sú v roku 2015 plánované v objeme 39,7 mil. eur, na rok 2016 39,9 mil. eur a na rok 2017 41,2 mil. eur. Rozpočet príjmov úradu je tvorený hlavne z nedaňových príjmov, to sú príjmy z činnosti úradu a z transferov. Základným príjmom úradu je príspevok na činnosť zo zdravotných poisťovní, ktorého výška je 0,45 % z vymeriavacieho základu z ročného prerozdelenia poistného. Príspevok poukazujú zdravotné poisťovne úradu vždy k 20. 12. kalendárneho roka na nasledujúci rok. Príjem v rámci transferu zo zdravotných poisťovní je rozpočtovaný na rok 2015 vo výške 16,8 mil. eur. Celkové výdavky úradu na rok 2015 sa rozpočtujú vo výške 17,65 mil. eur, pričom sa predpokladá aj použitie nevyčerpaných prostriedkov z predchádzajúcich rokov. Bežné výdavky sú plánované na rok 2015 vo výške 16,4 mil. eur a kapitálové výdavky sú plánované na rok 2015 vo výške 1,28 mil. eur. Výdavky úradu na rok 2016 sa plánujú vo výške 17,6 mil. eur, na rok 2017 17,9 mil. eur. Úrad dohliada nad mnohými kľúčovými aspektmi systému zdravotníctva s cieľom udržiavať finančnú stabilitu, výkonnosť a solidárnosť systému. Ďakujem vám veľmi pekne za pozornosť.
Krištúfková, Petra, poslankyňa NR SR (2021-09-17):
Ďakujem za slovo. Vážený pán predsedajúci, kolegyne, kolegovia, hlavným cieľom návrhu zákona je umožniť starým rodičom, ktorí sú starobnými dôchodcami alebo predčasnými starobnými dôchodcami, poberať rodičovský príspevok. Starí rodičia sa tak budú môcť starať o vnúčatá s finančnou podporou štátu a rodičia sa budú môcť vrátiť do pracovného života. Rovnakú možnosť sa navrhuje poskytnúť aj tzv. nebiologickým starým rodičom, teda rodičom náhradných nebiologických starých náhradných rodičov alebo rodičom manžela alebo manželky rodiča dieťaťa. Navrhovanou právnou úpravou sa zabezpečí medzigeneračná solidarita. Predkladaný návrh zákona vyvoláva pozitívne sociálne vplyvy a pozitívne vplyvy na manželstvo, rodičovstvo a rodinu. Návrh zákona nemá vplyv na štátny rozpočet, na podnikateľské prostredie, na životné prostredie, ani na informatizáciu spoločnosti. Hlásim sa do rozpravy a podrobnejšie vysvetlím. Ďakujem.
P. Paška, predseda NR SR: (2007-12-06):
Ako prvá bola vyžrebovaná na vás otázka pani poslankyne Laššákovej a znie: „Vážený pán premiér, nezískal výhodne M. Dzurinda v rámci reštitúcie pozemky v Spišskej Novej Vsi?“ Nech sa páči.
Duchoň, Daniel, poslanec NR SR (2012-11-29):
Áno, ďakujem. Pokiaľ sa dobre pamätám, tak ani v programovom vyhlásení vlády, ani nikdy predtým nebola spomenutá progresívna sadzba daní u právnických osôb špeciálne, dovolím si poznamenať, že my sme deklarovali, že chceme, aby sa bohatšie spoločnosti podieľali väčšou mierou na konsolidácii verejných financií, čo sa aj napĺňa tým, že sme zaviedli špeciálne odvod pre regulované spoločnosti, to po prvé, a rovnako osobitný bankový odvod sa rozšíril aj na vklady obyvateľstva. Takže z tohto pohľadu sme naplnili to, čo sme deklarovali aj v programovom vyhlásení vlády. Ďakujem.
Kazda, Radovan, poslanec NR SR (2022-06-16):
Pán predsedajúci, keďže sme hlasovali o pozmeňujúcich návrhoch zo spoločnej správy a o pozmeňujúcom návrhu, ktorý odznel v rozprave, odporúčam hlasovať o tom, že predložený návrh zákona prerokujeme v treťom čítaní ihneď.
Urban, Miroslav, poslanec NR SR (2022-09-28):
Ďakujem za slovo. Aj keď sme na opačnej strane politického spektra, ja si vás veľmi rád vypočujem, pán Sulík, lebo reagujete pokojne, vecne. Aj v tých ekonomických otázkach. Ja nie som ekonóm, takže tomu nerozumiem, tak rád si vás naozaj vypočujem, aj keď sme teda z iného z politického spektra. Povedali ste dobrú myšlienku, naozaj že pokiaľ by bola politika na Slovensku správna a dobrá, ako by mala vyzerať naozaj v realitách, v reáli, tak ľudia by, bežní ľudia, občania by nemali vôbec politiku sledovať alebo len veľmi, veľmi okrajovo a mali by žiť tie svoje životy, nie byť každý deň frustrovaní z toho, čo sa na Slovensku deje, žiť v nejakej neistote a podobne. Tu čo sa handrkujú niektorí poslanci z opozície, že či budú predčasné voľby, alebo nebudú, ja som presvedčený, že keby aj pán Matovič odišiel, že koalícia, SaS a OĽANO už v dnešnej dobe nie je možná. Možnože by to vydržalo mesiac-dva, ale týmto smerom si myslím, že to neskončí. Myslím, že špagety už s pánom Matovičom variť nebudete. (Reakcia z pléna.) Dok... tak doky. (Povedané so smiechom.) A videl som to, myslím, že takéto podobné video (povedané so smiechom) už na Tik Toku nikdy nebude. Ale uznávam aj to, že ste schopný ako máloktorý politik uznať aj svoje chyby, alebo že keď niečo nedotiahnete, alebo keď uznáte aj to, že ste sa mýlili, keď ste ako liberálna strana, ste vždy tvrdili, že trh všetko vyrieši. Ale teraz sme sa dostali do inej situácie a sám uznávate, že aj tie, tú energetickú krízu trh nevyriešia, a už pristupujete aj k takým možno ľavicovým riešeniam. Takže aj ja si myslím, že nech to dopadne akokoľvek, predčasné voľby nás čakajú, lebo všetky tie katastrofy, čo sa k nám rútia teraz na zimu, to už táto vláda nezvládne. Ďakujem.
Paška, Pavol, predseda NR SR (2014-07-09):
Vaša reakcia.
Goga, Pavol, poslanec NR SR (2013-06-21):
Ďalej v rozprave podal pán poslanec Mihál návrh, ktorý návrh zákona vecne rozširuje o iný zákon. Minister školstva ako zástupca navrhovateľa zákona vyjadril nesúhlas s týmto návrhom z dôvodu, že ide nad rámec zákona, a preto v súlade s § 94 ods. 2 rokovacieho poriadku nemožno dať o tomto návrhu hlasovať.
Kondrót, Maroš, poslanec NR SR (2018-05-15):
Ďakujem za slovo, pán predsedajúci. V rozprave vystúpil jeden poslanec a bol podaný jeden pozmeňujúci a doplňujúci návrh. Pristúpime k hlasovaniu o pozmeňujúcich a doplňujúcich návrhoch zo spoločnej správy nasledovne, o bodoch 1 až 6 spoločne s odporúčaním gestorského výboru schváliť.
R. Kaliňák, podpredseda vlády a minister vnútra SR: (2008-10-22):
Na základe týchto skúseností sa upravujú pravidlá používania mena a priezviska, zmeny mena a priezviska alebo ich poradia, ako aj pravidlá povoľovania zmeny mena a priezviska tak, aby zodpovedali požiadavkám občanov. Uzatváranie zmiešaných manželstiev a narodenie detí rodičom rôznych štátnych príslušností je čoraz častejšie a v dôsledku toho sú aj častejšie prípady žiadostí občanov v oblasti úpravy a užívania mena a priezviska. Predkladaným návrhom sa upravujú aj náležitosti pri podaní žiadosti o zmenu mena a priezviska, ako aj oznamovacia povinnosť obvodných a matričných úradov. Ide predovšetkým o také jednoduché zmeny, ako je napr. poradie mien, ak je pred priezviskom viacero mien. Je to umožnenie zmien priezviska predovšetkým u žien v prípade, že si po sobáši zvolia dve mená, to znamená, aj si nechajú staré dievčenské, aj preberú sčasti po manželovi a po určitom období sa rozhodnú, že jedno z nich už môžu časom vypustiť. Samozrejme, rieši sa tam aj otázka spoločnej gramatickej úpravy znenia mena tak, aby ak má občan dve občianstva, bolo vo všetkých jeho dokladoch napísané meno s rovnakou diakritikou. Pre prípad sa určuje stanovenie priezviska u detí, ktoré pred narodením prišli vlastne o otca. Čiže ide predovšetkým o zjednodušenie, v niektorých prípadoch aj trošku o sprísnenie, ale predovšetkým o vyjasnenie všetkých vecí, ktoré priniesla aktuálna prax. Ďakujem.
Sopko, Miroslav, poslanec NR SR (2016-06-15):
Ďakujem za slovo, pán predsedajúci. Nuž, tá téma kvality by tu mala podstatne častejšie zaznievať, pretože možnože nie každý si pod ňou predstavuje to isté. Ak sa chceme baviť o kvalite, tak si musíme uvedomiť, akú kvalitu máme na mysli, ak má to byť kvalita zameraná len na výsledky nejakého testovania. Ak to má byť o tom, že budeme niekoho hodnotiť len na základe výsledkov jednorazového merania, myslím si, že tade asi cesta nepôjde, pretože my musíme sa pozrieť aj na tú pridanú hodnotu, ktorú jednotlivé školy tým žiakom dávajú, a musíme začať sa o tom naozaj seriózne baviť. Myslím si, že možnože v tejto, v celkovej tejto diskusii o tých platoch nezaznela tá akási disproporcia, ktorá je medzi jednotlivými učiteľmi, ktorí učia v regionálnom školstve. Sú rozdielne platy napríklad učiteliek materských škôl. Zatiaľ sme ich nespomenuli, ako nízko sú ohodnotené pri svojej veľmi dôležitej práci. Ako sa zabúda na vychovávateľky v školských kluboch detí, ktoré naozaj plnia niekedy omnoho viac, než sa od nich očakáva, pretože v tých poobedňajších hodinách sa venujú tým deťom, aby sa vzdelávali a rozvíjali v tých svojich oblastiach. Myslím si, že musíme začať sa baviť aj o týchto skupinách učiteľov, pretože aj vychovávateľov v kluboch považujem za učiteľov, pretože vykonávajú tieto funkcie a v spojení s tou kvalitou spoločne poďme nastaviť parametre pre určitý kariérny rast. My sme tu začali hovoriť o tých kreditoch, ale bavme sa už o kariérnom ras... (Prerušenie vystúpenia časomerom.)
Bugár, Béla, podpredseda NR SR (2018-02-02):
Pani poslankyňa Grausová.
Vančo, Branislav, poslanec NR SR (2024-02-02):
Ďakujem za slovo, pán predsedajúci. Žiadam alebo teda navrhujem, aby sme ukončili rokovanie teraz všeobecným súhlasom vzhľadom na to, že pani poslankyňa Kalmárová by mohla pokračovať až o tri dni. Nie je to, je to podľa mňa v rámci rokovacieho poriadku, aby ten poslanec mohol aj začať, aj dokončiť v nejakom, v nejakých rozumných mierach. Ďakujem.
Uhliarik, Ivan, poslanec NR SR (2013-02-05):
Ďakujem pekne. Budem krátko reagovať, ďakujem za všetky pripomienky. Čo sa týka pána poslanca Rašiho, že tí chytrejší vedia, o ktoré sa jedná, že pravdepodobne pán poslanec vie už, ako sa bude hlasovať o 11.00 hod., a pán poslanec asi vie, že má krištáľovú guľu, že akým spôsobom budú poslanci tento zákon schvaľovať. Čo sa týka pani Horváthovej, pani doktorky Horváthovej, naozaj si to pacient odsedí a plne s vami súhlasím. Čo sa týka pani, pána poslanca Andreánskeho. Hovoríte aj vo svojom návrhu, že ide o posilnenie všeobecného lekára. Pán poslanec, pravdepodobne ste ma nepočúvali dostatočne dôsledne, ja som povedal, že vtedy by to došlo k posilneniu, keby pacient mal povinnosť sa vrátiť od špecialistu, aby o tom ten všeobecný lekár vedel. V prípade, že ste tento pozmeňovací návrh nedali, ten lekár jednoducho nebude vedieť, kým tu nebude elektronická zdravotná karta, s čím od toho špecialistu odchádza. A čo sa týka pána poslanca Blanára a rozkolu sestier a lekárov, viete, to farizejské hlasovanie SMER-u, keď zahlasovali za zákon o platoch sestier, a potom poradca pána premiéra, bývalý šéf Slovenskej lekárskej komory to dal na Ústavný súd, naozaj hovorí za všetko. Pán poslanec, rád hovoríte o nemorálnosti zisku zdravotných poisťovní, od 1. 8. 2011 je v platnosti zákon, ktorý som predložil a ktorý táto Národná rada schválila a ktorý zásadne obmedzuje zisk. Ste už takmer rok vo vláde, máte väčšinu, prečo ste tento zisk doteraz neobmedzili ďalej? Ďakujem pekne.
Hrušovský, Pavol, podpredseda NR SR (2010-08-10):
S faktickými poznámkami na vystúpenie pána poslanca Ondruša piati páni poslanci, posledný... Páni poslanci, pekne by som vás chcel poprosiť, aby... A, Martin, no. Posledný pán poslanec Pado. Pán poslanec Beblavý, nech sa páči.
I. Federič, poslanec: (2004-05-14):
Po prvé, v § 42 ods. 1 sa vypúšťajú slová „alebo zo stavovského predpisu komory“ a v § 42 ods. 4 sa vypúšťajú slová „a stavovských predpisov“. Dovolím si teda odôvodniť svoj návrh v týchto dvoch bodoch. Navrhované znenie vládneho zákona o patentových zástupcoch zreteľne obhajuje záujmy komory, posilňuje je právomoci a v konečnom dôsledku bude obmedzovať možnosti vstupu nových členov do komory. Navrhovaný zákon stanovuje väčšiu reguláciu trhu služieb patentovaného zastupovania, ako je doterajší stav, ktorý je upravený zákonom č. 237/1991 Zb. o patentových zástupcoch. Bez členstva v komore nie je možné vykonávať činnosť patentového zástupcu a komora bude mať oveľa väčšie právomoci pri rozhodovaní o členstve v komore. Za podstatnú zmenu vedúcu k obmedzeniu konkurencie považujem navrhnutú úpravu disciplinárnej zodpovednosti oproti doterajšiemu platnému právnemu stavu. Návrh zákona detailnejšie popisuje a upravuje disciplinárne konanie, čo chápem ako pozitívnu zmenu, avšak disciplinárnym previnením sa stáva nielen porušenie povinností vyplývajúcich zo zákona, ktoré sú presne a dostatočne definované, ale aj porušenie povinností vyplývajúcich zo stavovských predpisov komory. Stavovské predpisy komory sa tak svojimi účinkami dostávajú na úroveň zákona prijatého Národnou radou. Komora, resp. jej výkonný orgán bude mať týmto veľmi účinný nástroj na riadenie trhu so službami patentového zastupovania podľa vlastnej vôle. Preto ak je členstvo v komore zo zákona povinné a bez neho nie je možné vykonávať danú činnosť, mali by byť podmienky na vylúčenie z komory stanovené výlučne zákonom, a nie vnútorným predpisom komory, ktorý môže komora nastaviť podľa vlastných potrieb a, prax, žiaľ, zvyčajne ukazuje, podľa potrieb jednej zo skupiny členov komory. Už aj podľa doteraz platného znenia zákona o patentových zástupcoch dosiahli regulácia a obmedzenie konkurencie nezdravé pomery. V Českej republike, kde je regulácia upravená zákonom a kde je tiež Komora patentových zástupcov s povinným členstvom, je zhruba 300 patentových zástupcov a v Slovenskej republike je zhruba 60 patentových zástupcov. Takáto regulácia sa odzrkadľuje v cenách a rozsahu poskytovaných služieb a zapríčiňuje aj pokles počtu prihlášok patentov a vynálezov slovenských subjektov. Patentové kancelárie sa zameriavajú na ochranu pre zahraničné subjekty, žiadna konkurencia ich nenúti venovať sa aj slovenským subjektom a vynálezcom. Dôvodová správa popisuje účinky predloženého návrhu zákona tak, že členstvo v komore je upravené ako právny nárok po splnení podmienok stanovených zákonom o patentových zástupcoch. Ale v predloženom návrhu je členstvo viazané aj na splnenie stavovských predpisov. Vynechaním viazanosti zákonného členstva na stavovské predpisy, ako navrhujem, sa zosúladí návrh zákona s dôvodovou správou, ktorá, neviem z akých dôvodov, zamlčiava niektoré následky navrhovaného znenia zákona. Takže prosím vás, kolegovia, o podporu týchto dvoch pozmeňujúcich návrhov, aby sme návrh zákona dostali do takej podoby, v akej by mal byť. Ďakujem pekne.
Pčolinský, Peter, podpredseda NR SR (2023-03-15):
Takže ďalším bodom programu je prvé čítanie o vládnom návrhu zákona, ktorým sa mení a dopĺňa zákon č. 355/2007 o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Vládny návrh zákona má parlamentnú tlač 1465, návrh na jeho pridelenie na prerokovanie výborom je v rozhodnutiach č. 1538 a 1581. Prosím dočasne povereného ministra zdravotníctva v zastúpení dočasne povereným ministrom zahraničných vecí Rastislava Káčera, aby vládny návrh zákona uviedol. (Rokovanie o vládnom návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1465.)
Gašpar, Tibor, podpredseda NR SR (2024-10-23):
Ďakujem, pani poslankyňa. Tým sme ukončili vystúpenia poslancov v ústnej rozprave, vyhlasujem rozpravu za skončenú. Prerušujem rokovanie o tomto bode programu. Pristúpime k druhému čítaniu o návrhu poslanca Ľubomíra Vážneho na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov. Návrh zákona je uverejnený ako tlač 411, spoločná správa výborov má tlač 411a. Dávam slovo pánovi poslancovi Vážnemu, aby návrh zákona odôvodnil. Nech sa páči. (Rokovanie v druhom čítaní o návrhu poslanca Národnej rady Slovenskej republiky Ľubomíra Vážneho na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov , tlač 411.)
Kollár, Boris, predseda NR SR (2023-05-09):
Ďakujem. S faktickými poznámkami vystúpi pani poslankyňa Bittó Cigániková a pán poslanec Ľuboš Krajčír. Nech sa páči, pani poslankyňa, máte slovo.